## Odluka Ustavnog suda Republike Hrvatske broj: U-IIIA-2264/2011 od 12. rujna 2011.

### NN 119/2011 (21.10.2011.), Odluka Ustavnog suda Republike Hrvatske broj: U-IIIA-2264/2011 od 12. rujna 2011.

USTAVNI SUD REPUBLIKE HRVATSKE

2354

Ustavni sud Republike Hrvatske, u Prvom vijeću za odlučivanje o ustavnim tužbama, u sastavu sudac Antun Palarić, predsjednik Vijeća, te suci Mato Arlović, Snježana Bagić, Slavica Banić, Mario Jelušić i Aldo Radolović, članovi Vijeća, u postupku koji je ustavnom tužbom pokrenuo M. S. iz R., na sjednici održanoj 21. rujna 2011. jednoglasno je donio

ODLUKU

I. Ustavna tužba se usvaja.

II. Vrhovni sud Republike Hrvatske dužan je donijeti odluku u predmetu Općinskog suda u Rijeci broj: P-1818/00 u najkraćem mogućem roku, ali ne duljem od šest (6) mjeseci, računajući od prvog idućeg dana nakon objave ove odluke u »Narodnim novinama«.

III. Na temelju članka 63. stavka 3. Ustavnog zakona o Ustavnom sudu Republike Hrvatske (»Narodne novine« broj 99/99., 29/02. i 49/02. – pročišćeni tekst), podnositelju ustavne tužbe, M. S. iz R., L. 26, određuje se primjerena naknada zbog povrede ustavnog prava iz članka 29. stavka 1. Ustava Republike Hrvatske u iznosu od 20.900,00 kn.

IV. Naknada iz točke III. izreke ove odluke bit će isplaćena iz državnog proračuna u roku od tri (3) mjeseca od dana podnošenja zahtjeva podnositeljice Ministarstvu pravosuđa Republike Hrvatske za njezinu isplatu.

V. Ova odluka objavit će se u »Narodnim novinama«.

Obrazloženje

1. Na temelju članka 63. Ustavnog zakona o Ustavnom sudu Republike Hrvatske (»Narodne novine« broj 99/99., 29/02. i 49/02. – pročišćeni tekst; u daljnjem tekstu: Ustavni zakon), podnositelj je 26. travnja 2011. podnio ustavnu tužbu radi duljine parničnog postupka pokrenutog pred Općinskim sudom u Rijeci, smatrajući da mu je povrijeđeno ustavno pravo na donošenje sudske odluke u razumnom roku zajamčeno člankom 29. stavkom 1. Ustava Republike Hrvatske.

I. ČINJENICE VAŽNE ZA USTAVNOSUDSKI POSTUPAK

2. Ustavni sud je u postupku pokrenutom ustavnom tužbom, primjenom članka 63. Ustavnog zakona o Ustavnom sudu Republike Hrvatske, na temelju navoda ustavne tužbe, uvida u spis Općinskog suda u Rijeci broj: P-1818/00 utvrdio sljedeće pravno relevantne činjenice za odlučivanje o povredi ustavnog prava podnositelja, zajamčenog člankom 29. stavkom 1. Ustava Republike Hrvatske (»Narodne novine« broj 56/90., 135/97., 113/00., 28/01. i 76/10., u daljnjem tekstu: Ustav):

– parnični postupak pokrenut je 30. ožujka 2000. pred Općinskim sudom u Rijeci tužbom podnositelja radi utvrđivanja prava vlasništva na nekretnini;

– dopisom od 3. travnja 2000. sud je od Centra za socijalnu skrb Rijeka zatražio postavljanje skrbnika za poseban slučaj tuženiku;

– podneskom od 7. lipnja 2000. Grad Rijeka podnio je izjavu o stupanju u parnicu na strani tuženika;

– podneskom od 25. srpnja 2000. podnositelj je sudu predložio zakazivanje ročišta za glavnu raspravu;

– podneskom od 23. siječnja 2001. podnositelj je dopunio tužbu;

– podneskom od 2. svibnja 2001. podnositelj je sudu predložio zakazivanje ročišta;

– zaključkom od 28. lipnja 2001. Centar za socijalnu skrb Rijeka obustavio je postupak za postavljanje skrbnika za poseban slučaj tuženiku;

– na ročištu održanom 11. listopada 2001. glavna rasprava je odgođena;

– na ročištu održanom 15. svibnja 2002. glavna rasprava je odgođena na prijedlog tuženika;

– na ročištu održanom 2. srpnja 2002. sud je odredio provođenje dokaza saslušanjem nasljednika tuženika;

– na ročištu održanom 9. srpnja 2002. sud je saslušao nasljednika tuženika;

– na ročištu održanom 17. ožujka 2003. određeno je provođenje dokaza saslušanjem predloženog svjedoka;

– na ročištu održanom 19. svibnja 2003. saslušan je svjedok;

– iduće ročište održano je 29. listopada 2003. na kojem je određeno daljnje saslušanje svjedoka;

– na ročištu održanom 11. studenoga 2004. saslušan je svjedok;

– na ročištu održanom 11. listopada 2005., radi zajedničkog raspravljanja, raspravnim rješenjem na ovosudni spis spojen je spis tog suda broj: P-4860/03;

– ročište zakazano za 19. siječnja 2006. odgođeno je zbog neizvršene dostave poziva tuženiku;

– na ročištu održanom 10. veljače 2006. sud je odredio provođenje dokaza saslušanjem svjedoka;

– ročište zakazano za 13. lipnja 2006. odgođeno je zbog nepristupa uredno pozvanog svjedoka;

– ročište zakazano za 15. rujna 2006. odgođeno je zbog spriječenosti punomoćnika tužitelja;

– na ročištu održanom 19. listopada 2006. sud je saslušao svjedoka;

– ročište zakazano za 15. veljače 2007. odgođeno je zbog nepristupa uredno pozvanog svjedoka i neuredne dostave poziva svjedoku;

– na ročištu održanom 18. travnja 2007. saslušani su svjedoci;

– na ročištu održanom 2. listopada 2007. i 24. listopada 2007. glavna rasprava je odgođena;

– dana 10. prosinca 2007. održano je ročište na licu mjesta na kojem je saslušan predloženi svjedok te je glavna rasprava zaključena;

– ročište za objavu presude održano je 24. prosinca 2007.;

– protiv presude suda broj: P-1818/00 od 24. prosinca 2007. podnositelj je 21. ožujka 2008. izjavio žalbu koja je presudom Županijskog suda u Rijeci broj: Gž-3916/08 od 25. studenoga 2010. odbijena u cijelosti;

– protiv drugostupanjske odluke podnositelj je 8. veljače 2011. podnio reviziju;

– u trenutku donošenja odluke Ustavnog suda o ustavnoj tužbi podnositelja predmet se nalazio kod Vrhovnog suda Republike Hrvatske na odlučivanju o reviziji podnositelja.

II. PRAVO VAŽNO ZA USTAVNOSUDSKI POSTUPAK

3. Za ovaj ustavnosudski postupak mjerodavan je članak 29. stavak 1. Ustava.

Ustavna tužba je osnovana.

4. Svoju odluku Ustavni sud obrazlaže sljedećim utvrđenjima:

4.1. DULJINA SUDSKOG POSTUPKA

Parnični postupak pokrenut je 30. ožujka 2000. pred Općinskim sudom u Rijeci.

Ustavna tužba podnijeta je 26. travnja 2011. te u trenutku donošenja odluke Ustavnog suda o ustavnoj tužbi podnositelja postupak nije bio okončan.

Slijedom navedenog, Ustavni sud utvrđuje da se parnični postupak u pravno relevantnom razdoblju vodio u razdoblju od jedanaest (11) godina, tri (3) mjeseca i trinaest (13) dana.

4.2. POSTUPANJE NADLEŽNOG SUDA

Ustavni sud je utvrdio da se konkretni parnični postupak najprije vodio pred Općinskim sudom u Rijeci, koji je od radnji relevantnih za odlučivanje o pravima i obvezama podnositelja, održao više ročišta za glavnu raspravu te je proveo dokaz saslušanjem više svjedoka.

U povodu žalbe podnositelja postupak se dalje vodio pred Županijskim sudom u Rijeci, te se je predmet u trenutku odlučivanja o ustavnoj tužbi podnositelja nalazio kod Vrhovnog suda Republike Hrvatske na odlučivanju.

4.3. PONAŠANJE PODNOSITELJA USTAVNE TUŽBE
(TUŽITELJA U PARNIČNOM POSTUPKU)

Ustavni sud utvrđuje da podnositelj, kao tužitelj u parničnom postupku, nije doprinio duljini sudskog postupka.

4.4. SLOŽENOST SUDSKOG PREDMETA

Ustavni sud ocjenjuje da se u konkretnom slučaju ne radi o toliko složenoj pravnoj stvari da bi složenost predmeta opravdala ovoliko dugo i neučinkovito suđenje.

III. OCJENA USTAVNOG SUDA

5. Ukupno trajanje postupka u pravno relevantnom razdoblju (preko jedanaest godina) ukazuje na neučinkovitost nadležnih sudova u rješavanju ove pravne stvari.

Slijedom navedenog, a imajući u vidu ukupnu duljinu postupka, činjenicu da podnositelj svojim ponašanjem nije doprinio duljini postupka kao i činjenicu da parnični postupak još uvijek nije okončan, Ustavni sud ocjenjuje da je podnositelju povrijeđeno pravo da neovisni i nepristrani sud u razumnom roku odluči o njegovim pravima i obvezama, zajamčeno člankom 29. stavkom 1. Ustava.

Stoga je, u smislu članka 63. stavka 2. Ustavnog zakona, donijeta odluka kao pod točkama I. i II. izreke ove odluke.

6. Sukladno članku 63. stavku 3. Ustavnog zakona, odlučeno je kao u točkama III. i IV. izreke ove odluke.

Visinu naknade zbog povrede ustavnog prava na donošenje odluke u razumnom roku, Ustavni sud utvrđuje uzimajući u obzir okolnosti svakog pojedinog predmeta, uz istodobno uvažavanje ukupnih gospodarskih i socijalnih prilika u Republici Hrvatskoj.

7. Odluka o objavi (točka V. izreke) temelji se na članku 29. Ustavnog zakona.

8. Predsjednik Vrhovnog suda Republike Hrvatske dužan je dostaviti Ustavnom sudu pisanu obavijest o datumima donošenja i otpreme odluke u roku od osam (8) dana od dana njene otpreme, a najkasnije osam (8) dana od isteka roka određenog u točki II. izreke ove odluke. Ovaj nalog temelji se na članku 31. stavcima 4. i 5. Ustavnog zakona.

Broj: U-IIIA-2264/2011

Zagreb, 21. rujna 2011.

USTAVNI SUD REPUBLIKE HRVATSKE

Predsjednik Vijeća
Antun Palarić, v. r.

Odluka, NN 119/2011-2354